**Препис-извлечение!**

**ОБЩИНСКИ СЪВЕТ – РУСЕ**

# **РЕШЕНИЕ № 149**

**Прието с Протокол № 6/29.02.2024г.**

 На основание чл. 21, ал. 1, т. 8 и т. 23, във връзка с чл. 21, ал. 2 от ЗМСМА и във връзка с чл. 14, т. 10 от Раздел IV на Учредителния акт на Фондация „Русе - град на свободния дух“, както и с чл. 7, ал. 4 и чл. 9, ал. 4 от Правилника за реда за осъществяване на общественополезна дейност и за набиране и разходване на имуществото на Фондация „Русе – град на свободния дух“ , Общински съвет – Русе реши:

1. Приема отчет за дейността на Фондация „Русе – град на свободния дух“ за 2023 г. /Приложениe 1/.

2. Одобрява годишен финансов отчет на Фондация „Русе – град на свободния дух“ за 2023 г. /Приложение 2/.

**ПРЕДСЕДАТЕЛ:**

 **(акад. Христо Белоев, дтн)**

Приложение № 1

**ОТЧЕТ ЗА ДЕЙНОСТТА НА ФОНДАЦИЯ**

**„РУСЕ – ГРАД НА СВОБОДНИЯ ДУХ“**

**ЗА ПЕРИОДА 1 ЯНУАРИ –31 ДЕКЕМВРИ 2023 Г.**

През 2023 година продължи усилената и успешна работа на екипа на Фондация „Русе – град на свободния дух“ за позиционирането на Русе като град на свободния дух, където хората могат за изявят себе си в областта на изкуството, науката, образованието, новите технологии и спорта, както и да се забавляват.

Програмата на Фондацията беше в пълен унисон и стриктна координация с програма „Туризъм“ и програма „Култура“, с цел взаимното им допълване и пълноценна работа за привличането на максимален брой гости и туристи към Русе.

Въпреки предизвикателната икономическа среда и повишаващите се цени на стоки и услуги, екипът на Фондация „Русе – град на свободния дух“ с гъвкавост успя да реализира събитийната си програма в съответствие с поставените цели и насоки на работа. Равносметката е привличането на десетки партньори в името на каузата за стимулиране на таланта, развитие на културата и туризма, обмена на знание и масовия спорт, като ключови елементи на местната идентичност. За отчетния период по сметката на Фондацията постъпиха 14 дарения на стойност 54 066 лв.

През 2023 година, във връзка с реализирането на кампанията „Русе – град на свободния дух“, се проведоха 67събития. Създадени бяха 528 творчески продукта. Събитията станаха възможни благодарение на 23 проектни екипа, 2 877 активни участници – организатори и доброволци и 211 партньорства. Над 103 100 русенци и гости на града съпреживяха емоцията да са част от инициативите като зрители или читатели, а чрез над 922 медийни публикации събитията станаха достояние на още по-широк кръг от хора в страната и чужбина.

През 2023 година беше поставено началото на Работнически Спортен Фестивал, в който участие взеха повече от 130 служители на редица русенски фирми. Подадохме ръка на русенския Спелео клуб „Академик“, за да популяризира скаутската идея сред подрастващите в града, както и на Сдружение „4етри“, което организира майсторски класове с опитни продуценти, артисти и музикални педагози за прохождащи артисти и изпълнители от цялата страна.

Подпомогнахме и кръг от Държавното първенство на Българска федерация на силовите атлети. Надпреварата е част от националната кампания на Министерството на физическото възпитание и спорта и Спортната асоциация на МВР, и преминава под мотото „Силните срещу дрогата“.

Успешно продължихме и станалите традиционни: Ruse Light&Rithm Fest, Парад на ретро автомобили, Празник на квартала, Националния фотоконкурс ОБИЧАМЕ РУСЕ, Международен тунинг фестивал Мaska, съвместната изложба с Държавен архив – Русе – „Миналото днес“ и конкурса за учители „Посланик на свободния дух в моето училище“. Парада от години е с международно участие, а тазгодишното му издание привлече и участници от Сърбия. Фотоконкурсът събра рекорден брой изображения и русенци и гостите на града показаха засилен интерес към фотографиите, показващи красотата на Русе и богатата палитра от събития и възможности за отдих и култура. Активни бяха и учениците, които изпратиха общо 27 номинации за любимите си учители. Вълнението и сълзите от благодарност в очите на отличените преподаватели са потвърждение, че конкурсът е важна част от общуването между ученици и учители.

**Лицата на Русе**

Чрез фонд „Лицата на Русе“ Фондация „Русе – град на свободния дух“ ежегодно подава ръка на млади и талантливи русенци, изявяващи се в областите: култура, изкуство, образование, наука и нови технологии, спорт. Подкрепяме както финансово, така и морално знаещите и можещите и им даваме криле, размах, надежда и смелост да продължат да се развиват.

**През 2023 година във Фондация „Русе – град на свободния дух“ постъпиха 8 искания, като бяха одобрени и финансирани следните 6 от тях:**

1. **Участие на балет „Импулс“ в Международен конкурс за модерен балет MILLENIUM Legen Dansers в гр. Брашов, Румъния (9-10 юни 2023 г.)**

С Решение на Управителния съвет на Фондация „Русе – град на свободния дух“ от бюджета на организацията бяха отделени 4020 лв., с които беше покрит разхода за транспорт и таксата за участие в конкурса на 35 млади танцьори.

Момичетата от Танцово студио „Импулс“ към Общинския младежки дом с ръководители Петя Бонева и Вероника Миланова се завърнаха от международния танцов конкурс в Брашов, Румъния с цели 13 награди. Русенските танцьори се състезаваха с други 20 танцови състава, в 4 възрастови групи – „мини“, „джуниър“, „деца“ и „старши“, а изпълненията им бяха оценявани от международно жури.

1. **Участие на хор „Св. Георги Победоносец“ в Musica Orbis Prague Festival в Пага, Чехия (29 юни – 3 юли 2023 г.)**

С Решение на Управителния съвет на Фондация „Русе – град на свободния дух“ от бюджета на организацията бяха отделени 3360 лв., с които беше покрит частично разхода за нощувките на 41 млади хористи.

Фестивалът се проведе с активното съдействие на кмета и кметството на град Прага, в най-красивите и емблематични концертни зали и катедрали на града. Традиция е кметът на град Прага да приема, приветства и дарява участниците в прекрасната сграда и конферентна зала на кметството, в старата част на града. На срещата с кмета на Прага, русенският хор му връчи подарък и поздравителен адрес от кмета на град Русе Пенчо Милков.

Хор „Свети Георги Победоносец“ към Общинския младежки дом с диригент Мина Влайкова се завърна със сребърен медал от своето участие в конкурса „Musica Orbis Prague Festival” 2023. Надпреварата се проведе в Прага, Чехия, където русенските изпълнители бяха отличени в категория „Фолклор’’. В конкурса участваха артисти от Чехия, Словакия, Полша, Италия и САЩ.

Хор „Св. Георги Победоносец” изнесе и два вълнуващи концерта с българска и европейска музика. На 2 юли, в огромната и красива катедрала ,,Св. Витус“, в неделната меса, посетена от туристи от цял свят и излъчвана по телевизионни канали, изпя ,,Милост мира’’ от Добри Христов, произведение, избрано из ортодоксалния репертоар на хора от органиста на църквата.

1. **Участие на Преслав Ламбев и Вероника Илиева в Annual Summer Academy of Aurora Festival в Грьонинген, Нидерландия (19 – 30 юли)**

С Решение на Управителния съвет на Фондация „Русе – град на свободния дух“ от бюджета на организацията бяха отделени 1580 лв., с които бяха покрити разходите за самолетните билети на двамата млади музиканти.

От 19 до 28 юли в Грьонинген, Нидерландия се проведе 26-тото издание на ежегодния камерен фестивал Aurora Festival. Вероника Илиева - пиано, и Преслав Ламбев – цигулка, взеха участие в лятната музикална академия за млади таланти, която се провежда като част от фестивала.

Те бяха част от множество концерти, майсторски класове и уоркшопове, освен като солови изпълнители, но и в новосъздадените по време на фестивала ансамбли. Преслав Ламбев – цигулар, имаше честта да изпълни Румънските танци от Барток, като част от струнния оркестър на фестивала на заключителния концерт на Aurora Festival.

1. **Участие на Стефания Горначка в музикална академия и концерт в Лугано, Швейцария (26 – 30 юли 2023 г.)**

С Решение на Управителния съвет на Фондация „Русе – град на свободния дух“ от бюджета на организацията бяха отделени 1000 лв., с които беше покрит частично разхода за нощувките и пътуването на младата изпълнителка.

На 28 и 29 юли 2023 г. в град Лугано, Швейцария, се проведе репетиционен мастър клас с маестро Енцо Кампаньоли във връзка с предстоящия му концерт, който ще се състои през есента на тази година. Русенката Стефания Горначка присъства на репетицията, тъй като има честта да бъде сред изпълнителите, избрани да пеят на концерта на Енцо Кампаньоли. Мастър класът завърши с кратък концерт, на който участниците представиха песен по избор. Русенката Стефания Горначка избра да изпълни българската народна песен,, Руфинка болна легнала” и впечатли публиката с магията на българския фолклор!

1. **Участие на Фолклорен ансамбъл „Русчуклийче“ в XV-ти Международен фолклорен фестивал в гр. Сале, Мароко (23 – 30 юли 2023г.)**

С Решение на Управителния съвет на Фондация „Русе – град на свободния дух“ от бюджета на организацията бяха отделени 3000 лв., с които беше покрит частично разхода за самолетни билети за група от 22 млади танцьори.

На XV-тия Международен фолклорен фестивал "Децата на мира", Представителен Фолклорен Ансамбъл "Русчуклийче" при ОбДЦКИ-Русе се превърна в звезда сред артистите от над 25 страни, събрани в град Сале, Кралство Мароко. Гостите на фестивала и представители на местната власт оцениха подобаващо изключителната енергия и талант на младите български танцьори. Фолклорният Ансамбъл "Русчуклийче" представи Република България и Община Русе не само чрез българските народни танци, но чрез уникалното богатство на българската култура и традиции. Тяхната изява на този престижен фестивал не само заслужено плени публиката, но и създаде мост между различни културни светове.

Конкурс „Посланик на свободния дух в моето училище“

През месец октомври ученици от 19 училища номинираха чрез емоционални видеопослания 27 учители за званието „Посланик на свободния дух в моето училище“ 2023. В изминалите два дни преподавателите бяха изненадани на своите работни места с представяне на видеата, които предизвикаха много емоции и силни вълнения. Посланията на децата и младежите стигнаха до техните учители чрез представители на общинска фондация „Русе – град на свободния дух“ и г-жа Златомира Стефанова – зам.- кмет на Община Русе и Председател на Управителния съвет на Фондацията и г-н Енчо Енчев – зам. кмет „Хуманитарни дейности“ и Член на Управителния съвет на Фондацията, които лично поздравиха и наградиха носителите на приза „Посланик на свободния дух в моето училище“.

Съобразно подадената информация и мотивите, изложени във видео материалите, бяха определени петима носители на приза. Статуетката „Посланик на свободния дух в моето училище“ и таблет получиха:

* Инж. Мария Димитрова – преподавател по Програмиране в ПГЕЕ „Апостол Арнаудов“;
* Мартин Пейков – преподавател по физическо възпитание и спорт в ПГ по облекло „Недка Лазарова“;
* Милена Илиева – преподавател по български език и литература в НУИ „Проф. Веселин Стоянов“;
* Петя Великова – преподавател по български език и литература в АЕГ „Гео Милев“;
* Таня Иванова – преподавател по туристическа анимация в ПГ по туризъм „Иван П. Павлов“.

Останалите двадесет и двама претенденти за приза получиха грамоти и ваучери за книги.

**Събития, организирани и подкрепени от Фондация „Русе - град на свободния дух“**

Общинска фондация “Русе – град на свободния дух” инициира и подпомогна реализирането на мащабни и иновативни събития, които подсилват ”чувството за общност” сред русенци, улесняват диалога между представители на различни културни, творчески, научни, образователни, спортни групи, насърчават междусекторните форми на сътрудничество. Подкрепени бяха и традиционни събития от културния календар на града, както и в областта на науката, образованието и новите технологии.

**Култура и изкуство**

**RUSE LIGHT & RHYTHM FEST**

Финалът на 18-ото Туристическо изложение Русе 2023 на 13 май 2023г. беше повече от знаменателен за стотици русенци.

Музика и светлина се сляха в едно неповторимо шоу. На сцената на площад „Свобода“, излязоха момчетата от група Скандау, които откриха RUSE LIGHT & RHYTHM FEST с атрактивно изпълнение на своите хитове. Водещият на събитието – инфлуенсърът Боян Тодоров, също изпълни няколко свои песни и това покачи градуса на шоуто . Последен на сцената на RUSE LIGHT & RHYTHM FEST избухна 100 Кила. Рап звездата подари на публиката ударна хип-хоп вечер, която завърши подобаващо с атрактивно светлинно дрон шоу. Централният площад на Русе оживя с неповторим облик и публиката дълго остана подвластна на емоцията от уникалното сливане на музика и светлина! RUSE LIGHT & RHYTHM FEST се организира от Фондация „Русе – град на свободния дух“ и ОП „Русе Арт“ и е част от традиционния Уикенд туризъм.

**Изложба „Обитателите на русенско Поломие“**

На 10 май фотографите Константин Канин и Илиян Вълчанов откриха на площад „Свобода“ своята изложба „Обитателите на Русенско Поломие“. Впечатляващите постери, дело на двамата русенци, са вдъхновени от биологичното разнообразие в района. Те споделят с публиката своите няколко годишни усилия в документирането на дивите животни в естествената им среда. Фотосите са придружени с текст, който дава интересна и полезна информация за всеки заснет обитател на Поломието. Русенци и гостите на града имаха уникалния шанс да видят отблизо видове, които се наблюдават трудно дори с бинокъл.

**Парад на ретро автомобили и мотоциклети**

Повече от 230 участници от България, Сърбия и Румъния се включиха в деветото поредно издание на Парада на ретро автомобили и мотоциклети в Парка на младежта в Русе. 4 големи награди и десетки по-малки отличия бяха раздадени на собствениците на най-атрактивните возила, сред които леки и товарни автомобили, кемпери, мотоциклети, велосипеди, пожарен автомобил и детски колички с ретро визия. Наградата на кмета на Община Русе получи Пламен Пенчев от Разград с Peugeot 202 от 1942 г. Той бе награден лично от заместник-кмета Златомира Стефанова за своя запомнящ се автомобил. Наградата на Фондация „Русе-град на свободния дух“ отиде при Тодор Деляков от Поморие с Mercedes от 1971 г. Награда на Авто –мото клуб „РУСЧУКЪ“ грабна Йосиф Костич от Сърбия с VW 1303 от 1973 г., а най-важната - Награда на публиката взе Валентин Дойчинов от Сливен с Мерцедес от 1928 г.

За музикалното оформление на събитието се погрижиха Боби Големанов – вокал, Диан Максимов – китара, Евгени Марков китара. Мажоретен състав Екстрийм и Детска вокална група Слънце също обогати и допълни празничното настроение. Образователен център „Дворецът на децата” се погрижи за добро настроение на най-малките създавайки ателие на открито, в което те пресъздаваха в цвят любимите си коли от миналото, направиха макети на автомобили от хартия, както и конструираха свои превозни средства. А благодарение на партньорството с БДЖ – Пътнически превози ЕООД, всички участници в Парад на ретро автомобили Русе 2023 имаха възможност да посетят Музея на транспорта.

Събитието беше посетено от хиляди русенци, гости на града и чуждестранни автомобилни любители.

**Изложба „Миналото днес“**

На 8 август на пл. „Свобода“ беше открито Петото издание на изложбата „Миналото днес“, която се реализира по идея на Държавен архив - Русе, с финансовата подкрепа на Общинска фондация „Русе-град на свободния дух” и фирма „Експрес Сервиз” ООД. Тази година традиционната изложба с архивни фотоси представя интригуващи фотографии на известни лица от българската и световната история, чийто житейски път е бил свързан с Русе. Поредното издание на „Миналото днес“ е опит да се направи връзка между миналото и настоящето на Русе, като на широката общественост се представят интересни личности, посетили или работили в града ни.

На откриването присъстваха Златомира Стефанова – зам.-кмет на Община Русе и председател на Общинска фондация „Русе – град на свободния дух”, Толя Чорбаджиева – началник на отдел „Държавен архив” в Русе и Цветелин Колев – управител на „Експрес Сервиз”. В изложбата „Миналото днес“ може да бъде видян запечатан момент от посещението на кубинския лидер Фидел Кастро в крайдунавския град, което някои русенци все още си спомнят. Архивните снимки показват още емблематични личности от спорта, театралното и музикалното изкуство, като Дмитрий Шостакович, Леон Даниел, Нешка Робева и Златните момичета. Едно от таблата представя исторически фотос на легендарния русенски градоначалник Кирил Старцев, който остава в историята на Русе с мащабното благоустрояване на града.

Всяка една от снимките е придружена от текст на български и на английски език. Изложбата, по традиция, продължи до късна есен и се радва на интереса на русенци и на чуждестранните туристи, които опознават не само съвременен Русе, но и. неговото интересно и славно минало.

**Международен тунинг фестивал Маска**

Стотици русенци и гости на града посетиха Международния тунинг фестивал Маска 2023, а повече от 70 участници от България и Румъния се включиха в надпреварите и показаха своите тунинговани возила. Освен на мощните тунинговани автомобили, гостите се радваха на дрифт шоу, офроуд трасе (на открития паркинг на зала „Арена“), по което шофьорите на джипове и АТВ-та показаха майсторски умения. В рамките на втория фестивален ден илюзионистът Zain представи истински магичен спектакъл, а вечерта завърши с музикално парти с DJ D-Trax. Събитието се проведе от 22 до 23 септември на Кея в Русе. То се реализира и с подкрепата на Община Русе.

**3D STREET ART FEST**

На 16 септември 2023 година, като част от традиционния STREET ART Пленер, организиран и финансиран от Фондация „Русе – град на свободния дух“, точно до Паметника на Свободата се появи своеобразна сладкарница „ГАРАШ“ за всички желаещи да си направят уникална снимка. Интерактивната триизмерна творба е художествено 3D пано, дело на небезизвестните артисти от GIART, които радват със своите художествени произведения хората в различни градове на страната. Този път те представиха своя прочит на Торта Гараш по време на празника на сладкото изкушение, станало емблематично за град Русе. Всеки желаещ можеше да прекрачи прага на своеобразната сладкарница и да се снима сред майсторски нарисуваните сладки шедьоври. Всички изобразени торти са различни видове Гараш, а рисунката е направена на две плоскости. Когато човек застане на специално указаните места и се снима, се постига забавен и реалистичен 3D ефект.

През ноември и други майсторски изрисувани пана, като част от традиционния STREET ART Пленер, украсиха града. Те бяха поставени на три автобусни спирки – пред ЖП гарата, „Подстанция“ и „Младежки дом“. Спирките от мрежата на градския транспорт са избрани от организаторите на инициативата - общинска фондация „Русе – град на свободния дух“, така че да кореспондират с идеята на художниците. Трите арт пана разкриват творческата концепция на талантливите артисти - „Всички пътища водят към Русе“, която цели да представи Русе като отворен за посетители град. Транспортната свързаност е важна част от облика на всяко населено място, а Русе може да бъде определен като гостоприемен и достъпен град с разнообразни транспортни възможности. Арт събитието се случи и с финансовата подкрепа на компаниите „Тива Плюс“ и „Холеман“, които по традиция подкрепиха безрезервно инициативите на общинската фондация.

**Грийн рок фест 2023**

15-ото издание на „Green Rock Fest“ се проведе в Русе на 9 и 10 септември 2023г. В продължение на два дни на сцената се изявиха любими български групи и чуждестранни изпълнители. Събитието се осъществи по инициатива на сдружение „Грийн рок фест“ с финансовата подкрепа на Община Русе, Общинска фондация „Русе – град на свободния дух“ и спонсори.

Първият фестивален ден беше открит от любимата на русенската публика група Попокатепетъл, която включи в състава си трима млади музиканти, избрани чрез проведения по-рано онлайн конкурс „Зелено рок предизвикателство“. Това са Вихра Македонска – клавишни, Александър Станчев – барабани, и Ростислав Върбанов – вокал. Атрактивната група от Сърбия „The Big Deal“ представи свои авторски метъл изпълнения. Изненадата на вечерта бяха момчетата от френската група „Reaven“, които очароваха русенската публика с модерно изпълнение на музиката си в стил инди рок.

В неделя фестивалът започна с обичаната русенска група Hammer Dance, която се погрижи за други млади смели музиканти. Това са вокалистките Адриана Витанова, Виктория Петрова, Мария Стефанова и басистката Елиза Борисова.

Популярната родна група „П.И.Ф.“ изпълни сърцата на феновете със своите хитове, изпълнени заедно с техните приятели Ерсин Мустафов от „Jeremy“ и Никеца.

**Празник на квартала – Заедно в Здравец**

На 14 октомври жителите на квартал „Здравец“ се събраха на Празник на квартала. Две седмици по-рано, организаторите на събитието – общинска фондация „Русе – град на свободния дух“ и партньорите от „Оргахим“ АД, стартираха инициативи по почистване и облагородяване на няколко квартални детски площадки и терени. Живущите се включиха с готовност, а след това се записаха за участие в конкурсите за Най-вкусно домашно сладко и Най-добра туршия, които бяха проведени в рамките на Празник на квартала. Журито в състав - преподаватели от Професионалната гимназия по туризъм „Иван П. Павлов“, представител на „Тива Плюс“ ООД и Ивайло Кадишев - директор на дирекция „Международни политики, стопански дейности и анализи“ в Община Русе, оценява общо 45 бурканчета със зимнина. Мол Русе – домакин и партньор на инициативата, осигури двете големи награди за кулинарните конкурси – мултикукър и хлебопекарна, както и редица ваучери за хранителни обекти в мола.

На сцената пяха и танцуваха талантливите деца от ДГ „Детелина“, ДГ „Здравец“, ДГ „Зора“, ДГ „Пролет“ и НЧ „Захари Стоянов – 1937“ с музикалната школа "Мелани Коста" и школата по балет "Инфанти", детски модерен балет „Дъга“ към ОУ „Васил Априлов“, както и младата изпълнителка Стефания Горначка. Деница Филева приготви заедно с малчуганите здравословни бонбони и проведе кратък урок по зумба. За децата имаше и детска дискотека с аниматорите от Професионалната гимназия по туризъм „Иван П. Павлов“. Приказните герои от „Веселяците“ рисуваха лицата на дечицата и твориха заедно с тях красиви сувенири.

За доброто настроение допринесе и хоротеката, организирана от танцьорите на „Играорци с обичани български хора. Жителите на квартал „Здравец“ се представиха подобаващо и в семейните игри, с които аниматорите от „Веселяците“ предизвикаха тяхната бързина, ловкост и сръчност. Десетки хора се забавляваха заедно и получиха награди, осигурени от организаторите на събитието, което се проведе с финансовата подкрепа на „Тива Плюс“ ООД, „Холеман България“ ООД и „Оргахим“ АД. Достоен завършек на Празник на квартала – Заедно в Здравец постави групата на народа – ПоПоКАТе5л.

**Фотоконкурс „ОБИЧАМЕ РУСЕ“**

Засилен интерес към четвъртото издание на Националния фотоконкурс ОБИЧАМЕ РУСЕ, организиран от Общинската фондация „Русе – град на свободния дух“, беше регистриран тази година. На пл. „Свобода“ беше открита изложба с отличените фотографии и бяха връчени наградите на победителите. Тази година за участие се регистрираха 54 професионалисти, любители, деца и младежи, които изпратиха общо 301 снимки. В журито участваха членове на Управителния съвет на Общинската фондация „Русе - град на свободния дух“, Гергана Филипова от „Тива Плюс“ ООД и Десислава Николова от „Холеман България“ ООД - двете фирми, с чиято финансова подкрепа беше осъществен фотоконкурсът. Наградите на победителите бяха връчени от заместник-кмета и председател на Управителния съвет на фондацията Златомира Стефанова.

В раздел „Аерофотография“ на първо място се класира Петър Найденов с фотографията си „Светлините на града“. В раздел „Събития и уловени моменти“ първото място грабна Цветомир Цветанов с фотографията си „Балет“, а Зиба Чакърян спечели първо място в раздел „Пейзажи“, категория „Професионалисти“, с фотографията си „Завладяването на Дунава“. В раздел „Пейзажи“, категория „Любители“, първа награда спечели Гюлдан Сердарова със снимката си „Даровете на реката“. В раздел „Пейзажи“, категория „Деца“, първа награда получи Персика Петрова за снимката си „Дунавско сърце“. В раздел „Бизнесът на Русе“, категория „Професионалисти“, първа награда получи Ширин Джавидова с фотографията „Ръце“, а в раздел „Бизнесът на Русе“, категория „Любители“, първа награда получи Цветелин Колев за снимката си „Достолепие“. След оспорвано гласуване във Фейсбук страницата на общинската фондация, наградата на публиката грабна Цветелина Цветанова с фотографията си „Магичен залез“, а наградата на журито получи Явор Мичев за фотографията „Контражур“. Отличените фотографи получиха парични награди съгласно регламента, а церемонията бе съпътствана от представянето на изложба на открито, която включваше не само отличените фотографии, но и други красиви изображения на Русе, изпратени за участие в конкурса. Изложбата радва русенци и гостите на града седмици наред.

**СеминАРТ - "По стъпките на музиката II"**

На 21 и 22 октомври 2023 г. Сдружение "4ЕТРИ" проведе за всички изкушени от музикалния бранш втория по рода си музикален семинар - СеминАРТ "По стъпките на музиката II". Събитието се състоя в зала „Русе“ в Националното училище по изкуствата "Проф. Веселин Стоянов". На 21.10. семинарната част събра близо 70 артисти от различни градове на страната, които имаха шанса да чуят три фундаментални лекции, посветени на бъдещата си музикална кариера. Лекторите: Марко и Васил Анастасови - директори на най-бързо разрастващата се българска музикална компания - MUZE Management разкриха тайните на музикалните платформи, както и начините за монетизиране на музикалното изкуство. Искра Милкова - един от най-изявените вокални педагози в момента, работила в последните четири сезона на "Х фактор - България", акцентира върху визията, която трябва да притежава един успял артист. Тя проведе и практически занимания с вокалистите, присъстващи на семинара.

Искрен Тончев Iskrata - популярен български изпълнител, автор и музикален продуцент на голяма част от песните, които оглавяват радио и телевизионните класации, разкри пред бъдещите музикални звезди важни похвати за създаване на качествен музикален продукт. За финал на лекцията участниците в семинара създадоха песен.

На 22 октомври, “СеминАРТ II” показа своята първа продукция в зала „Русе“. Концертът беше открит с изпълнение на Искра Милкова, Виктория Виналиева и нейната ученичка Стефания Горначка, която направи много силно участие в събитието. Вокалният педагог Искра Милкова, представи избрани от нея изпълнители, които демонстрираха част от наученото. А за финал подбраните участници завършиха с групово изпълнение на песента “Катерино моме” в акомпанимент на пиано. Концертът продължи с набиращия популярност Sergie, който представи своите нови 4 авторски песни. Група “4етно”, продуцирана от сдружение “4етри”, изпълни своята нова песен – „Тази игра“ за пръв път пред публика. За финал на шоуто на сцената излезе Iskrata, който направи интересен бис заедно с група “4етно” и публиката. Констатацията на лекторите и участниците в събитието беше ясна: *„Русе е уникален град, в който има благоприятни условия за развитието на млади и качествени артисти от висок ранг. Всеки артист има нужда от своята публика, всеки стартира от някъде. А това беше и един от подаръците на събитието - пълна зала с прекрасна публика.“*

**Наука и образование**

**Седмици на дигиталното изкуство и нови технологии в Русе**

В рамките на проекта „Седмици на дигиталното изкуство и нови технологии“, осъществен от сдружение „Старъп Фектъри“ с финансовата подкрепа на фондация „Русе – град на свободния дух“, се проведоха серия от обучителни лекции и работилници, насочени към тийнейдръжи с интереси в областта на дигиталното изкуство и новите технологии. От 3 до 18 юли беше „Лятна академия за тийнейджъри за създаване на съдържание - видеа и подкасти“, водена от Никола Илчев – експерт в електронната търговия в България. В рамките на 3 седмици тийнейджърите учиха как да създават, подготвят, записват и популяризират ютуб видеа и подкасти. В една от срещите дори се запознаха с истински ютубър – Стан Събев.

“Моята първа стартъп идея” – лекции в рамките на 3 седмици, водени от Емилиян Енев - председател на Startup Factory, както и

практически лекции за хора от арт средите - “Изкуственият интелект в изкуството” и практическа работилница за начинаещи "Първи стъпки за работа с ChatGPT". Лекторите Петя Бонева и Десислав Петров запознаха участниците с най-популярния AI продукт ChatGPT, както и с продуктите на арт пазара Midjourney и Stable diffusion.

За финал сдружение „Старъп Фектъри организира лятно нетуъркинг парти на кея на 7 юли, в което се включиха участници в обученията на организацията, лектори, партньори и съмишленици.

**Национален ученически конкурс за литературно творчество и журналистика „Стоян Михайловски“**

Фондация "Русе - град на свободния дух" осигури голямата награда - статуетка „Стоян Михайловски” и парична премия в шестнадесетия конкурс за литературно творчество и журналистика „Стоян Михайловски“. Тя беше връчена на Елена Атанасова от СУЕЕ „Св. Константин-Кирил Философ“, Русе. Паричната премия, осигурена от фондацията, е в размер на по 200 лв.

Шестнадесетият национален ученически конкурс за литературно творчество и журналистика „Стоян Михайловски” беше организиран от Общински детски център за култура и изкуство в Русе. През 2023 година в конкурса участваха 93 млади автори от 2 до 12 клас от цялата страна със 104 творби и 2 журналистически екипа.

**Спорт**

Насърчаването на здравословния начин на живот и подобряването на културата на активност е сред основните приоритети на Фондация „Русе – град на свободния дух“. Професионалисти и любители се обединиха около идеята за силата на спорта като инструмент за положителна промяна и споделен успех.

През 2023 година събитията по инициатива и с подкрепата на Фондация „Русе – град на свободния дух“ привлякоха стотици участници на различна възраст, които спортуваха заедно, обединени от идеята за удоволствие от движението.

**Работнически Спортен Фестивал**

На 28 май повече от 130 служители от общо 13 русенски фирми и институции взеха участие в тазгодишния Работнически Спортен Фестивал. Събитието бе организирано от Общинската фондация „Русе – град на свободния дух” и Работнически клуб „Спорт и здраве“ – Русе и включваше индивидуални и отборни надпревари по тенис на маса, мини футбол и плажен волейбол. При тениса на маса за мъже първи се класираха ВиК – Русе, а при жените - „Бадер“. Отбор „Пожарна“ на МВР – Русе грабна златото при плажния волейбол за мъже, а при жените – отново ВиК – Русе. Най-много участници събра турнирът по минифутбол, при който след оспорван мач първенци станаха „Линамар“. Те дариха паричната си награда в полза на Фондация „Александър Русев“ за изграждането на модерен плувен комплекс, който да разполага със специализирана апаратура за рехабилитации, особено на деца с увреждания.

Участието в Работническия Спортен Фестивал бе напълно безплатно, а за победителите бяха осигурени купи и медали, както и атрактивни предметни награди под формата на ваучери, които зарадваха отличилите се отбори и състезатели.

**Благотворителна кауза „Чрез спорт към знание“**

На 25 юни в Парка на младежта стотици русенци на възраст от 1 до 80+ години се включиха във второто издание на благотворителния маратон „Чрез Спорт Към Знание”. Инициативата се провежда с подкрепата на Oбщинска фондация „Русе – град на свободния дух“. Повече от 350 ентусиасти изминаха общо 5108 обиколки, всяка от които с дължина 400 метра и „оценена“ на 1 лев. Сред участниците беше и кметът Пенчо Милков, както и солиден отбор от Община Русе, който наброяваше повече от 40 маратонци. Директорът на Регионалната библиотека „Любен Каравелов“ Теодора Евтимова, и нейният екип също бяха изключително активни участници в благотворителното бягане. Най-младият участник в каузата бе Пламена Бориславова, която въпреки своята възраст от година и половина, успя да измине 3 обиколки на трасето. Най-възрастният доброволец и тази година беше Иван Грозев, на 78 години, който пробяга 48 обиколки или повече от 19 км. С приза за най-много обиколки си тръгна Калоян Кючуков, изминал впечатляващите 89 обиколки, равняващи се на 35,6 км. Към събраната от русенци сума от 5108 лв. организаторите на маратона добавят още средства и закупуват и даряват нови книги на библиотеката. Изданията са избирани според желанията, отбелязани от читателите в специални анкетни карти.

**Спелеоклуб „Академик“ - Едно скаутско лято в Русе**

За представянето сред подрастващите и развитието на скаутската идея в град Русе през летните месеци Спелеоклуб „Академик“, с финансовата подкрепа на фондация „Русе –град на свободния дух“, организира и проведе 4 различни тематични събития, насочени към децата на възраст 7-15 години и техните родители. Събитията съчетаваха спортни игри, препятствия с въжени люлки, почистване на различни места в градска и извънградска среда и представяне на скаутската идея:

1. „Защо скаут“ – форум на открито, на кея;

2. „Учим чрез игрите – Историята близо до нас“ – събитие съвместно с РИМ – Лапидариум- забавни игри за деца;

3. „Спортувайки аз ще бъда здрав“ –в Парка на младежта – спортен ден на открито;

4. „Еко акция за почистване на лесопарк Липник“.

В четирите акции се включиха близо 160 деца и родители, както и членове на Спелеоклуба.

**„Деца с големи сърца - доброто започва от нас!“- проект на ДГ „Снежанка“**

На 7 юни.2023 г. на Амфитеатъра на кея на река Дунав се проведе събитие с близо 340 деца от ДГ "Снежанка", техните родители и екипа на детската градина. Концепцията на проекта на ДГ „Снежанка“, финансиран от фондация „Русе – град на свободния дух“, стимулира децата за активно включване в спортни дейности, социални мероприятия и благотворителни каузи. Събитието е под надслов "Деца с големи сърца - доброто започва от нас!" и в него участва и Теодор Цветков - спортист и рекордьор в плувния спорт, който безрезервно подкрепя Фондация „Александър Русев и подпомага цялостната дейност по водна рехабилитация на деца с умствени и физически увреждания. По време на мероприятието бяха представени различни спортни дейности, съчетани с много песни и танци. На специален благотворителен базар с тематични сувенири, рисунки и предмети, сътворени от децата на ДГ „Снежанка“ и техните родители, .бяха събрани и дарени средства в помощ на каузата на Фондация "Александър Русев.

На 3 октомври на спортното игрище на комплекс „Олимпия“ повече от 350 деца, родители и целият екип на ДГ "Снежанка" - Русе откриха своя "Весел спортен празник". Събитието беше втора част от проекта на ДГ „Снежанка“ - "Деца с големи сърца - доброто започва от нас", който е част и от инициативата на Сдружение "BG Бъди активен" - „Спорт без отпадъци“. Спортният празник започна с леко разгряване и танци, а след това децата от най-малките групи показаха нагледно, че знаят правилно да рециклират отпадъците. Спортисти от различни русенски клубове демонстрираха пред малчуганите спецификите на отделни спортове като: бадминтон, волейбол, спортна гимнастика, борба, ушу, канго джъмпс. В следобедните часове малчуганите продължиха със спортните и състезателни игри, но вече в двора на своята детска градина. Към тях активно се включиха и техните родите и целият екип на ДГ „Снежанка“.

**Осми кръг от Държавното първенство на Българска федерация на силовите атлети**

На 23 септември на кея в Русе се проведе осми кръг от Държавното първенство на Българска федерация на силовите атлети - Strongest men show. Стотици русенци наблюдаваха оспорваната надпревара, която започна в 12:00 часа и продължи повече от 3 часа. Силите на деветимата състезатели бяха изпитани до краен предел, тъй като в този кръг от състезанието бяха използвани тежести като на световно първенство, което е част от подготовката на атлетите за международни състезания. Входът за спортната проява беше безплатен, благодарение на финансовата подкрепа на общинска Фондация „Русе - град на свободния дух“, а проявата премина под мотото "Силните срещу дрогата". Силовата надпревара беше част от Международния тунинг MASKA RIVER RUSE 2023 , което донесе много адреналин на русенци в почивните дни.

**Популяризиране на Русе в национален и международен мащаб**

* Продължава практиката на Фондация „Русе-град на свободния дух“ по администрирането на сайт и Фейсбук страница. Те съдържат актуална информация, както за дейността на фондацията, така и за всички инициативи в областта на изкуството, културата, образованието и спорта на територията на Община Русе.
* Фондация „Русе-град на свободния дух“ поддържа собствена страница в социалната мрежа Фейсбук.
* Дейността на фондацията и инициативите, които тя подкрепя намират широк обществен отзвук в 335 публикации, аудио и видео репортажи в местни и национални медии.
* Във връзка с кампанията „Русе – град на свободния дух“ едноименната Фондация и Държавен архив – Русе реализират инициатива под мотото „Русенски истории“, чиято цел е популяризирането на малко известни факти около живота на хората в града на свободния дух.

**Създаване на устойчива мрежа от партньорства и междусекторно сътрудничество**

* В рамките на кампанията „Русе – град на свободния дух“ продължават ежегодно да се създават партньорства с местни и национални културни и образователни институти, неправителствени организации и др.
* Представители на бизнеса от Русе и страната, русенци приеха кампанията „Русе - град на свободния дух“ като своя кауза и отделиха средства. За отчетния период са постъпили 14 дарения, на обща стойност 54 064,65 лв.

**ПРЕДСЕДАТЕЛ:**

 **(акад. Христо Белоев, дтн)**

**ДАРИТЕЛИ НА ФОНДАЦИЯ „РУСЕ-ГРАД НА СВОБОДНИЯ ДУХ“ ЗА ПЕРИОДА ЯНУАРИ - ДЕКЕМВРИ 2023 Г.**

1. **„Холеман България“ ООД** – по договор 1/27.02.2023 г.- подкрепа за проекти в рамките на кампанията „Русе – град на свободния дух“
2. **Доц. д-р Кирил Панайотов –** по договор 2/19.04.2023 г. - подкрепа за подпомагане участието на Хор „Св. Георги Победоносец“ при ОМД Русе в музикален фестивал в Прага от 29 юни до 3 юли 2023г.
3. **„Дунарит“ АД-** по договор 3/20.04.2023 г. – подкрепа за проекти в рамките на кампанията „Русе – град на свободния дух“
4. **„ВИТТЕ Аутомотив България“ ЕООД –** по договор 4/30.04.2023 г.- подкрепа за проектите Парад на ретро автомобили и мотоциклети Русе 2023 и Грийн рок фест 2023 в рамките на кампанията „Русе – град на свободния дух“
5. **„ЕН ЕР ДЖИ СОФТ“ ЕООД –** по договор 6/16.05.2023 г. **–** подкрепа за проект Парад на ретро автомобили и мотоциклети Русе 2023 в рамките на кампанията „Русе – град на свободния дух“
6. **„Тива Плюс“ ЕООД –** по договор 7/ 25.05.2023 г. – подкрепа за проекти в рамките на кампанията „Русе – град на свободния дух“
7. **УМБАЛ „Медика Русе“ ООД –** по договор от 26.05.2023 г. - подкрепа за проект „Работнически спортен фестивал Русе 2023“ в рамките на кампанията „Русе – град на свободния дух“
8. **„Ауто Хит“ ООД –** по договор 8/01.06.2023 г. – подкрепа за проект Парад на ретро автомобили и мотоциклети Русе 2023 в рамките на кампанията „Русе – град на свободния дух“
9. **„Балканцинк“ АД –** по договор №9/01.06.2023 г.. – подкрепа за проект Парад на ретро автомобили и мотоциклети Русе 2023 в рамките на кампанията „Русе – град на свободния дух“
10. **„ДЗИ Общо застраховане“ ЕАД –** по договор №10/07.06.2023 г. - подкрепа за Тунинг фестивал МАСКА в рамките на кампанията „Русе – град на свободния дух“
11. **„Експрес Сервиз - ООД“ ООД** – по договор №11/27.06.2023 г. – подкрепа за проект „Миналото днес“ и Грийн Рок Фест Русе 2023 в рамките на кампанията „Русе – град на свободния дух“
12. **„Строително оборудване“ ЕООД** – по договор №12/03.07.2023 г. – подкрепа за проекти Парад на ретро автомобили и мотоциклети, Грийн рок фест 2023 и Тунинг фестивал МАСКА в рамките на кампанията „Русе – град на свободния дух“
13. **„Оргахим“ АД** – по договор №13/31.08.2023 г. – подкрепа за проект Празник на квартала – Заедно в Здравец в рамките на кампанията „Русе – град на свободния дух“
14. **„Оргахим“ АД** – по договор №14/12.10.2023 г. – подкрепа за проект Празник на квартала – Заедно в Здравец в рамките на кампанията „Русе – град на свободния дух“

**ФИНАНСОВ ОТЧЕТ НА ФОНДАЦИЯ „РУСЕ-ГРАД НА СВОБОДНИЯ ДУХ“**

**ЗА ПЕРИОДА 1 ЯНУАРИ - 31 ДЕКЕМВРИ 2023 Г.**

|  |
| --- |
| **Разходи за периода 1 януари -31 декември 2023 г.** |
| **Бюджетни разделипланирани средства в лв.** | **Вид разход** | **Сума в лв.** |
| **Човешки ресурси** | Трудови възнаграждения | 24 630,88 лв. |
| **42 000 лв.** | Осигуровки и данъци | 13 065,52 лв. |
|   | **Общо:** | **33 496,87 лв.** |
|   | **Остатък от планираните средства:** | **8 503,13 лв.** |
|   |
| **Външни услуги и реклама** | Поддръжка на офис: консумация на електричество, вода и газ | 742,36 лв. |
| **13 000 лв.** | Данък сгради и ТБО - офис | 213,52 лв. |
|  | Потребление на мобилни и електронни съобщителни услуги | 407,76 лв. |
|  | Застраховка на офис | 170,00 лв. |
|  | Хостинг услуги | 252,00 лв. |
|  | Куриерски услуги | 22,45 лв. |
|   | Такса - електронен подпис | 48,00 лв. |
|  | Банкови такси | 486,98 лв. |
|   | Превод на книжка за отчет | 169,20 лв. |
|   | Отпечатване на книжки Годишен отчет за дейността на Общинска фондация „Русе -град на свободния дух“ през 2022  | 2 910,00 лв. |
|   | Счетоводна услуга  | 4 500,00 лв. |
|   | Канцеларски материали и консумативи | 1 902,11 лв. |
|   | Закупуване на експо стена- 1 бр. и инфо дисплей – 3 бр. | 1 173,60 лв. |
|   | **Общо:** | **12 997,98 лв.** |
|   | **Остатък от планираните средства:** | **2,02 лв.** |
|  |
| **Бюджетни разделипланирани средства в лв.** | **Вид разход** | **Сума в лв.** |
| **Командировки в страната и чужбина** | Не ползвани | 0,00 лв. |
| **500 лв.** |   |  |
|   | **Общо:** | 0,00 лв. |
|   | **Остатък от планираните средства:** | **500,00 лв.** |
|  |
| **Реализиране на проекти по програма “Местни инициативи” и подкрепа в рамките на фонд “Лицата на Русе”** | **Участие на ФА „Русчуклийче“ в Международен фолклорен фестивал - по договор за грант** | **3 000,00 лв.** |
| **Финансиране на Хор „Св. Георги Победоносец“ за участие в Международен фестивал - по договор за грант** | **3 111,54 лв.** |
| **88 824 лв.** | **Финансиране на балет „Импулс“ за участие в Международен конкурс за модерен балет - по договор за грант** | **4 024,38 лв.** |
|  | **Финансиране на Стефания Горначка** - **по договор за грант** | **1 000,00 лв.** |
|  | **Финансиране на Вероника Илиева и Преслав Ламбев за участие в Годишна лятна академия и музикален фестивал - по договор за грант** | **1 580,00 лв.** |
|  | **Проект „Едно скаутско лято в Русе“ на Спелео клуб „Академик“ - по договор за грант** | **491,00 лв.** |
|  | **Проект „Деца с големи сърца – доброто започва от нас“ на ДГ „Снежанка“ - по договор за грант** | **4 292,00 лв.** |
|  | **Проект „По стъпките на музиката“ - по договор за грант** | **5 000,00 лв.** |
|  | **Проект „Чрез Спорт към Знание“ - по договор за грант** | **5 600,00 лв.** |
|  | **Проект „Седмици на дигиталното изкуство и нови технологии в Русе“ - по договор за грант** | **3 000,00 лв.** |
|  | **Проект „Международен тунинг фестивал MASKA RIVER - по договор за грант** | **15 000,00 лв.** |
|  | **Изложба „Обитатели на русенското поломие“** | **1 370,40 лв.** |
|  | Печат на винил  | 1 310,40 лв. |
|  | Превод на текстове | 60,00 лв. |
| **Бюджетни разделипланирани средства в лв.** | **Вид разход** | **Сума в лв.** |
|  | **Проект „Пътувай в историята“** | **300 лв.** |
|  | Подготовка на текстове | 300 лв. |
|  | **Проект „Light & Rhythm Fest Ruse 2023“** | **9 996,47 лв.** |
|  | Хонорар 100 кила | 9 000,00 лв. |
|  | Авторски права за Музикаутор | 690,00 лв. |
|  | Графичен дизайн | 300,00 лв. |
|  | Куриерска услуга | 6,47 лв. |
|  | **Проект „Работнически спортен фестивал Русе 2023“** | **7 816,89 лв.** |
|  | Графичен дизайн | 225,00 лв. |
|  | Застраховка участници | 78,83 лв. |
|  | Озвучаване | 500,00 лв. |
|  | Вода за участниците | 84,00 лв. |
|  | Наем на спортна площадка | 168,00 лв. |
|  | Куриерска услуга | 8,96 лв. |
|  | Медицинско осигуряване | 170,00 лв. |
|  | Медицинско осигуряване - дарение | 340,00 лв. |
|  | Организация и съдийско обезпечаване | 900,00 лв. |
|  | Купи, медали, плакети | 964,41 лв. |
|  | Подаръци за участниците | 857,69 лв. |
|  | Наградни ваучери за участниците | 3 520,00 лв. |
|  | **Проект „3D Street Art Пленер Русе 2023“** | **6 814,19 лв.** |
|  | Помощни материали | 15,48 лв. |
|  | Куриерски услуги | 39,05 лв. |
|  | Монтаж на конструкция | 249,60 лв. |
|  | Печат на фолио и монтаж на автобусни спирки | 2010,00 лв. |
|  | Изработка на 3D рисунка и проекти за автобусни спирки | 4500,00 лв. |
|  | **Национален ученически конкурс за литература и журналистика "Стоян Михайловски"** | **220,00 лв.** |
|  | Парични награди- 2 бр. | 220,00 лв. |
| **Бюджетни разделипланирани средства в лв.** | **Вид разход** | **Сума в лв.** |
|  | **Проект „Парад на ретро автомобили и мотоциклети Русе 2023“** | **7 534,33 лв.** |
|  | Озвучаване | 600,00 лв. |
|  | Нощувка на жури и гости от Сърбия | 860,00 лв. |
|  | Куриерска услуга | 6,51 лв. |
|  | Подаръци за участниците - автокозметика | 1 250,95 лв. |
|  | Подаръци за участниците - микрофибърни кърпи | 640,00 лв. |
|  | Подаръци за участниците - дарение в натура  | 500,00 лв. |
|  | Материали за изработка на награди за участниците -смола | 136,61 лв. |
|  | Материали за изработка на награди за участниците - отделител | 50,58 лв. |
|  | Материали за изработка на награди за участниците - скандинавски мъх | 155,00 лв. |
|  | Материали за изработка на награди за участниците - сублимационен алуминий | 172,80 лв. |
|  | Рекламни материали и награди за участниците | 1 937,88 лв. |
|  | Големи награди за участниците – изработени от скулптор | 1 224,00 лв. |
|  | **Изложба „Миналото Днес“** | **2 550,92 лв.** |
|  | Помощни материали | 65,92 лв. |
|  | Превод на текстове | 300,00 лв. |
|  | Фотографско заснемане | 745,00 лв. |
|  | Печат на винили и монтаж  | 1 440,00 лв. |
|  | **Проект „Green Rock Fest Ruse 2023“** | **4 990,00 лв.** |
|  | Озвучаване | 3 700,00 лв. |
|  | Хотелско настаняване | 1 290,00 лв. |
|  | **Проект „Държавно първенство по силов многобой Русе 2023“** | **4 972,00 лв.** |
|  | Хотелско настаняване на участниците | 482,08 лв. |
|  | Организиране, съдийско и техническо обезпечаване | 4 490,00 лв. |
|  | **Проект „Посланик на свободния дух в моето училище“** | **4 160,40 лв.** |
|  | Куриерска услуга | 4,43 лв. |
|  | Рамки за грамоти | 110,77 лв. |
|  | Ваучери за книги | 2 250,00 лв. |
|  | Таблети | 1 795,20 лв. |
| **Бюджетни разделипланирани средства в лв.** | **Вид разход** | **Сума в лв.** |
|  | **Проект „Национален Фотоконкурс и изложба "ОБИЧАМЕ РУСЕ"“** | **7 425,40 лв.** |
|  | Графичен дизайн | 350,00 лв. |
|  | Изработка на плакети и винили за изложба | 1982,40 лв. |
|  | Парични награди  | 5 093,00 лв. |
|  | **Проект „Празник на квартала – Заедно в Здравец“** | **7 424,71 лв.** |
|   | Куриерска услуга | 9,44 лв. |
|  | Материали за акциите по почистване – 1 акция | 172,95 лв. |
|  | Материали за акциите по почистване – 2 акция | 196,99 лв. |
|  | Озвучаване и група | 1 900,00 лв. |
|   | Награди за участниците | 1 569,33 лв. |
|  | Водещ, аниматори, работилници | 3 576,00 лв. |
|   | **Общо:** | **111 674,63 лв.** |
|  | **Остатък от планираните средства:** | **-22 850,00 лв.** |
|   |   |  |
| **Общо направени разходи за периода от 1 януари до 31 декември 2023 г.** | **158 169,48 лв.** |

|  |
| --- |
| **Приходи за периода 1 януари – 31 декември 2023 година** |
| **Преходен остатък от 2022 година** | **2 724 лв.** |
| **Преходен остатък от целеви дарения за кампанията „Русе – град на свободния дух“ през 2022 година** | **1 600 лв.** |
| **Целеви средства от Община Русе за 2023 година** | **110 000 лв.** |
| **Дарения – 14 бр.** | **54 065 лв.** |
| **ОБЩО** | **168 389 лв.** |

**ПРЕДСЕДАТЕЛ:**

 **(акад. Христо Белоев, дтн)**